DEĊIŻJONI TAL-BANK ĊENTRALI EWROPEW
ta' l-24 ta' Lulju 2007
dwar il-kundizzjonijiet tat-TARGET2-BĊE
(BĊE/2007/7)
(2007/601/KE)
IL-BORD EŻEKUTTIV TAL-BANK ĊENTRALI EWROPEW,
Wara li kkunsidra t-Trattat li jistabbilixxi l-Komunita` Ewropea, u b'mod partikolari r-raba' inċiż ta' l-Artikolu 105(2),
Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, b'mod partikolari l-Artikolu 11.6 u l-Artikoli 17, 22 u 23,
Billi:
(1)
Politika monetarja waħda tfisser il-ħtieġa għal arranġament ta' ħlas li permezz tiegħu, l-operazzjonijiet tal-politika monetarja bejn il-banek ċentrali nazzjonali (BĊNi) u l-istituzzjonijiet ta' kreditu jistgħu jitwettqu b'mod puntwali u sikur, u li jinkoraġġixxi l-uniċità tas-suq tal-flus fiż-żona ta' l-euro.
(2)
Is-sistema oriġinali Trans-European Automated Real-time Gross settlement Express Transfer (TARGET) qed tiġi sostitwita bit-TARGET2, li hija kkaratterizzata bi pjattaforma teknika waħda msejħa l-Pjattaforma Waħda Mqassma (SSP). It-TARGET2 se tibqa' tissodisfa l-istss skopijiet bażiċi bħat-TARGET, billi tipprovdi mekkaniżmu tajjeb u effiċjenti, li jiffunzjona fuq il-bażi tal-SSP, biex tagħmel settlement tal-ħlasijiet fil-euro.
(3)
Il-Kunsill Governattiv adotta l-Linja Gwida BĊE/2007/2 tas-26 t' April 2007 dwar is-Sistema Trans-European Automated Real-time Gross settlement Express Transfer (TARGET2) (1).
(4)
Il-Bank Ċentrali Ewropew (BĊE) se jipparteċipa fit-TARGET2 sabiex jipproċessa l-ħlasijiet tal-BĊE tiegħu stess u l-ħlasijiet tal-klijenti tiegħu fit-TARGET2, u biex jipprovdi, permezz tat-TARGET2, servizzi ta' settlement lil organizzazzjonijiet ta' kklerjar u ta' settlement, inklużi entitajiet stabbiliti barra ż-Żona Ekonomika Ewropea (EEA), bil-kundizzjoni li dawn huma suġġetti għal superviżjoni minn awtorita` kompetenti u li l-aċċess tagħhom għat-TARGET2-BĊE ikun ġie approvat mill-Kunsill Governattiv.
(5)
Il-BĊE jista' jaċċetta biss bħala klijenti banek ċentrali w organizzazzjonijiet Ewropej u internazzjonali.
(6)
Skond din id-Deċiżjoni l-BĊE jista' jagħti kreditu intraday lil klijenti li huma organizzazzjonijiet Ewropej jew internazzjonali biss.
(7)
Il-Kunsill Governattiv iddeċieda li r-regoli tas-sistemi komponenti tat-TARGET2 se jkunu armonizzati sakemm ikun possibbli u jsiru pubbliċi,
IDDEĊIEDA KIF ĠEJ:
Artikolu 1
Skop
1. It-TARGET2-BĊE tista' biss:
a)
tipproċessa l-ħlasijiet tal-BĊE tiegħu stess;
b)
tipproċessa l-ħlasijiet tal-klijenti tal-BĊE; u
ċ)
tagħti servizzi ta' settlement lil organizzazzjonijiet ta' kklerjar u ta' settlement, inklużi entitajiet stabbiliti barra ż-EEA, bil-kundizzjoni li dawn huma suġġetti għal superviżjoni minn awtorita` kompetenti u li l-aċċess tagħhom għat-TARGET2-BĊE ikun ġie approvat mill-Kunsill Governattiv.
2. Il-BĊE jista' jaċċetta biss bħala klijenti banek ċentrali u organizzazzjonijiet Ewropej u internazzjonali.
Artikolu 2
Kreditu Intraday
1. Il-BĊE jista' jagħti kreditu intraday lil klijenti li huma organizzazzjonijiet Ewropej jew internazzjonali biss permezz ta' owverdrafts fil-kont(ijiet) ta' dawn il-klijenti. L-owverdrafts m'għandhomx jeċċedu, f'kull ħin matul il-jum, l-ammont iddefinit fil-ftehim mal-klijent għal kull wieħed mill-kontijiet. Il-kreditu intraday mogħti mill-BĊE għandu jibqa' illimitat għall-jum rispettiv, mingħajr l-ebda possibbilta` ta' estensjoni għal kreditu overnight.
2. Kull għotja ta' kreditu intraday mill-BĊE għandha ssir skond ir-regoli dwar l-għoti ta' kreditu intraday stabbiliti fl-Anness III mal-Linja ta' Gwida BĊE/2007/2.
Artikolu 3
Kundizzjonijiet tat-TARGET2-BĊE
Il-kundizzjonijiet tat-TARGET2-BĊE għandhom ikunu dawk li jinsabu fl-Anness ma' din id-Deċiżjoni.
Artikolu 4
Dħul fis-seħħ
1. Din id-Deċiżjoni għandha tidħol fis-seħħ fid-19 ta' Mejju 2008.
2. Id-Deċiżjoni BĊE/1999/NP3 tas-16 ta' Marzu 1999 dwar il-Mekkaniżmu ta' Ħlas tal-Bank Ċentrali Ewropew u d-Deċiżjoni BĊE/2003/NP 2 tat-28 ta' Jannar 2003 li temenda d-Deċiżjoni BĊE/1999/NP3 dwar il-Mekkaniżmu ta' Ħlas tal-Bank Ċentrali Ewropew, għandha tiġi rrevokata b'effett mid-data tad-dħul fis-seħħ ta' din id-Deċiżjoni, u r-referenzi għad-Deċiżjonijiet BĊE/1999/NP3 u BĊE/2003/NP2 għandhom jinftiehmu bħala referenzi għal din id-Deċiżjoni.
Magħmul fi Frankfurt am Main, 24 ta' Lulju 2007.